Aku ada usul Lui ai, kaya apa kalu bubuhan angguta siskamling kita ini didaftarakan jadi Hansip, ujar habar bila jadi hansip cagar dapat pakaian saragam, sapatu tupi wan kupelrim ujar Garbus.
ada jalannya wan dibulihakan aku katuju banar, kaina kutakunakan mungkin ada nang tahu ujar Palui.
Isuknya Palui tulak ka pambakal wan ka kantur kacamatan, imbah mandapat panjalasan harus bujur-bujur mangabdi, latihan disiplin wan baris-babaris maka ahirnya kampung Palui kawa mambantuk sa regu hansip langkap wan pakaian saragamnya.Palui jadi kumandannya dibantu Garbus, Tulamak, Tuhirang, Tukacut, si Endek wan babarapa warga kampung lainnya.
Kami himung banar wan bubuhan ikam ini, babaju saragam hijau-hijau kaya tantara, baisukan kamarian babaris, kampung kita makin aman ujar pambakal.
Salawas bapakaian saragam ini asa makin baharat, makin bapangaruh, bajalan haja harus disiplin, dihurmati warga kampung atawa kakanakannya wan kada katinggalan bubuhan bibinian gadis-gadisnya pina lelek-lelekan bila kita bajalan ujar Palui.
Siap kumandan ujar Garbus manyahut. Tamasuk si Zaleha pina makin takisir malihat kumandan sahut Garbus lihum.
Nah.......tahu rasa si Zaleha.Dahulu pina kada hakun bila dirawa tapi wayah ini hanyar takisir malihat kami sahut Palui.
Uuuu.... kumandan ujar Zaleha wayah batamuan Palui, bailang pang karumah kita bapapanderan.Kami asa dandaman wan bubuhan ikam ujarnya.
Kami supan bailang, maklumlah gawian kami ini kada bagaji wan kada bapangkat sahut Palui.
Nang panting kada gaji wan pangkatnya tapi baju tantaranya rasa aman bila bajalanan.
Apalagi bila ada acara-acara pasti ada undangan kawa diumpati kamana-mana sahut Zaleha sambil lihum.
Alhamdulillah...... barakat baju hijau tentara maka si Zaleha marikit kaya burung kana pulut ujar Palui dalam hati kahimungan.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn